paragraph_text: Glavni likovi u njenim djelima su žene, njena tema su ženske sudbine. Njene junakinje nastoje uzeti svoj život u svoje ruke i postati vlasnice vlastite duše, ma što to značilo. Ali ona piše i o duhovnosti. O traganju za Bogom i smislom. Književna kritika smatra da ona pripada istovremeno dvama, na izgled oprečnim književnim smjerovima: smjeru kojem pripadaju Colette, Erica Jong i Margaret Duras, ali i onom Danila Kiša, Hermanna Hessea i Paula Coelha. A ona priznaje da se među svima njima dobro osjeća.